SET ปิดลบ 6 จุด รับแรงขายหุ้นใหญ่กดดัน – ฟันด์โฟลว์ชะลอตัว
SET ปิดลบ 6 จุด รับแรงขายทำกำไรหุ้นใหญ่กดดัน-ฟันด์โฟลว์ชะลอตัว สำหรับแนวโน้มตลาดหุ้นไทยยังไปไหนไม่ไกลหรืออาจซึมลงช่วงใกล้ประชุมเฟด 21-22 ก.ย. ให้แนวรับที่ 1,615 และ 1,607 จุด แนวต้าน 1,630 และ 1,643 จุด
17 ก.ย. 2564

นายกิจพณ ไพรไพศาลกิจ ผู้อำนวยการฝ่ายวิเคราะห์หลักทรัพย์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้แกว่งตัวผันผวนในแดนลบตลอดวัน ขณะที่ตลาดหุ้นเอเชียเคลื่อนไหวบวก/ลบสลับกัน โดยบ้านเรารับแรงขายทำกำไรหุ้นใหญ่ที่ปรับตัวขึ้นมามากแล้ว และกระแสความไม่แน่นอนเกี่ยวกับการเปิดเมืองรับนักท่องเที่ยวต่างชาติที่แต่ละหน่วยงานยังมีความเห็นไม่ตรงกัน โดยกระทรวงท่องเที่ยวและกีฬาต้องการเปิดกรุงเทพ 15 ต.ค. แต่กรุงเทพมหานคร (กทม.) ยังไม่เห็นด้วย ทำให้ทิศทางการลงทุนเปลี่ยนแปลงตลอดทั้งวัน
อย่างไรก็ตามวันนี้ยังมีแรงเก็งกำไรเข้ามาในหุ้นขนาดกลางและเล็ก เช่น กลุ่มปาล์มน้ำมัน กลุ่มวัสดุก่อสร้าง รวมทั้งกลุ่มอิเล็กทรอนิกส์มีแรงเก็งกำไรเข้ามาหนาแน่น ซึ่งต่างประเทศก็ระบุในบทวิเคราะห์ทำให้ทิศทางเป็นบวกด้วย จึงเห็นการปรับขึ้นพอสมควร
สำหรับแนวโน้มตลาดหุ้นไทยสัปดาห์หน้าตลาดหุ้นคงไม่ไหนไม่ไกล หรืออาจซึมลง เพราะใกล้การประชุมธนาคารกลางสหรัฐในวันที่ 21 – 22 ก.ย. อาจจะเห็นเม็ดเงินต่างประเทศ (Fund Flow) ชะลอ หุ้นขนาดใหญ่อาจไม่ไปไหน ส่วนหุ้นขนาดกลางและเล็กที่ไม่ได้พึ่งพิง Fund Flow คิดว่าไม่รับผลกระทบ และยังเห็นแรงเก็งกำไรปรับตัวเป็นบวกได้
ทั้งนี้หากเฟดเปิดเผยแผนปรับลดวงเงิน QE ลักษณะทยอยลดลงประมาณ 1 – 1.5 หมื่นล้านเหรียญสหรัฐ ภาพก็จะเป็นบวก เพราะใช้เวลาอีกมากกว่าจะปรับขึ้นอัตราดอกเบี้ย ดังนั้น Fund Flow ก็อาจเข้าหุ้นใหญ่
อย่างไรก็ดีพร้อมให้แนวรับไว้ที่ 1,615 และ 1,607 จุด แนวต้านให้ไว้ที่ 1,630 และ 1,643 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KCE มูลค่าการซื้อขาย 5,966.62 ล้านบาท ปิดที่ 82.50 บาท เพิ่มขึ้น 4.00 บาท
PTT มูลค่าการซื้อขาย 5,554.22 ล้านบาท ปิดที่ 39.00 บาท ลดลง 0.75 บาท
KBANK มูลค่าการซื้อขาย 3,646.30 ล้านบาท ปิดที่ 122.00 บาท ลดลง 1.00 บาท
HANA มูลค่าการซื้อขาย 3,381.50 ล้านบาท ปิดที่ 81.75 บาท เพิ่มขึ้น 7.00 บาท
DELTA มูลค่าการซื้อขาย 2,792.43 ล้านบาท ปิดที่ 566.00 บาท เพิ่มขึ้น 4.00 บาท
 
 